text: 黃元功，字伯謙，號王屋，晚號默齋，直隸順德府邢臺縣人。明朝政治人物。生平.性剛正，弱冠應童子試，而邑郡院三試皆首取。萬曆三十四年壬戌科進士。考選庶常，須有所需有語之者，笑而弗應。筮仕定遠令，僅月餘，因地方事與巡方使者忤，引疾歸。起改歸德府教授，士多遊宴侈靡，疏於經學，立睢陽社，聚士子講業，耳提面命，甲乙其文，一郡大雅。督學使者尚嚴切，啟徑竇條不便六事，上之，使者憚焉。移國學助教，例當遷部曹，寧滯而讓同官先遷。後轉戶曹，按次榷臨清稅，有楊某督儲寧武，寧武會兵變，楊滇人也，父母老，欲辭官，公請於大司馬，代楊差寧武，楊差臨清，人高其誼。糧儲積弊，解官放糧召買，廉得其實，革正之，士飽於伍，馬騰於廄。著要言八條，後入矜式。督撫耿公疏薦可為備兵使，銓部待求而後覆曰：豈可求也。又引疾歸。家居一年不補，同年平田公語之曰：主上知君久矣，每問黃員外未見何也。君當起以副上知。始矍然補原職，轉郎中，越年餘，升汝寧府知府。時汝寧荒旱，盜賊充斥，以撫字寓，保障解散，當斬馘，整戰具，練兵丁，修城壕，設烽堠，流寇兩犯城下，御破遁去。市渠驅身隸崇藩，往往害詐百姓，控告不敢，知而捕杖之，違崇藩意，疏劾，遂鐫一級，補兩淮運副，後升岷王府長史，恥曳裾王門，不任而卒。家族.祖父黃金麟，慶雲教諭；祖母王氏。父黃旟，贈孺人。
metadata: erhwenkuo/wikipedia-zhtw
metadata: 黃元功
metadata: https://zh.wikipedia.org/wiki?curid=7435819